Združene zadeve od C‑8/15 P do C‑10/15 P

Ledra Advertising Ltd in drugi

proti

Evropski komisiji

in

Evropski centralni banki (ECB)

„Pritožba — Program pomoči za stabilnost Republike Ciper — Memorandum z dne 26. aprila 2013 o soglasju o posebnih gospodarskopolitičnih pogojih, sklenjen med Republiko Ciper in Evropskim mehanizmom za stabilnost — Naloge Evropske komisije in Evropske centralne banke — Nepogodbena odgovornost Evropske unije — Člen 340, drugi odstavek, PDEU — Pogoji — Obveznost zagotavljanja skladnosti tega memoranduma o soglasju s pravom Unije“

Povzetek – Sodba Sodišča (veliki senat) z dne 20. septembra 2016

Ekonomska in monetarna politika – Ekonomska politika – Usklajevanje ekonomske politike – Evropski mehanizem za stabilnost – Sklenitev memoranduma o soglasju, ki predvideva pretvorbo nezajamčenih vlog nacionalne centralne banke v delnice in začasno zamrznitev drugih nezajamčenih vlog te banke – Neutemeljena omejitev lastninske pravice imetnikov vlog – Neobstoj

(Člen 17(1) PEU; členi 263 PDEU, 268 PDEU in 340, drugi in tretji odstavek, PDEU; Pogodba o ustanovitvi Evropskega mehanizma za stabilnost, člen 13(3) in (4))

Ekonomska in monetarna politika – Ekonomska politika – Usklajevanje ekonomske politike – Evropski mehanizem za stabilnost – Dodelitev novih nalog Komisiji in Evropski centralni banki – Neobstoj vpliva na pristojnosti, ki so tema institucijama podeljene s Pogodbo EU in Pogodbo DEU – Možnost uveljavljanja nezakonitosti izvrševanja navedenih nalog v okviru odškodninske tožbe

Ekonomska in monetarna politika – Ekonomska politika – Usklajevanje ekonomske politike – Evropski mehanizem za stabilnost – Sklenitev memoranduma o soglasju z državo članico – Pripis Komisiji in Evropski centralni banki – Izključitev

Glej besedilo odločbe. (Glej točke od 34 do 38.)

Sodelovanja Komisije in Evropske centralne banke, kakršno je predvideno s členom 13(3) Pogodbe o ustanovitvi Evropskega mehanizma za stabilnost, pri postopku, ki se je končal s podpisom Memoranduma o soglasju z državo članico, ni mogoče šteti za akt, ki ga jima je mogoče pripisati. Naloge, ki so s to pogodbo poverjene Komisiji in Evropski centralni banki, kljub pomembnosti ne zajemajo nobene lastne pristojnosti za odločanje. Poleg tega dejavnosti, ki jih instituciji opravljata na podlagi te pogodbe, zavezujejo le Evropski mehanizem za stabilnost. (Glej točki 52 in 53.)

Okoliščina, da lahko v okviru Evropskega mehanizma za stabilnost ena ali več institucij Unije igra neko vlogo, ne spremeni narave aktov tega mehanizma, ki niso del pravnega reda Unije. Čeprav lahko taka ugotovitev vpliva na pogoje za dopustnost ničnostne tožbe, ki jo je mogoče vložiti na podlagi člena 263 PDEU, pa ne nasprotuje možnosti, da se Komisiji in Evropski centralni banki v okviru odškodninske tožbe na podlagi členov 268 PDEU in 340, drugi in tretji odstavek, PDEU očitajo nezakonita ravnanja, ki so povezana, odvisno od primera, s sprejetjem memoranduma o soglasju v imenu Evropskega mehanizma za stabilnost. V zvezi s tem mora Komisija na podlagi nalog, ki so ji zaupane s Pogodbo o ustanovitvi Evropskega mehanizma za stabilnost – kot določa člen 13(3) in (4) te pogodbe – skrbeti za to, da so memorandumi o soglasju, ki jih sklene navedeni mehanizem, v skladu s pravom Unije. Ta institucija zato v okviru navedene pogodbe ohranja vlogo varuha Pogodb, kot izhaja iz člena 17(1) PEU, tako da ne bi smela podpisati memoranduma o soglasju, če dvomi v njegovo skladnost s pravom Unije. (Glej točke 54, 55, 58 in 59.)

Države članice sicer ne izvajajo prava Unije v okviru Pogodbe o ustanovitvi Evropskega mehanizma za stabilnost, tako da se Listina Evropske unije o temeljnih pravicah nanje v tem okviru ne nanaša, se pa Listina nanaša na institucije Unije, tudi kadar delujejo zunaj pravnega okvira Unije. Poleg tega mora Komisija pri sprejemanju memoranduma o soglasju, sklenjenim med Evropskim mehanizmom za stabilnost in državo članico, tako v skladu s členom 17(1) PEU, ki ji nalaga splošno nalogo nadzora nad uporabo prava Unije, kot v skladu s členom 13(3) in (4) Pogodbe o ustanovitvi Evropskega mehanizma za stabilnost, ki ji nalaga skrb za to, da so memorandumi o soglasju, ki jih sklene Evropski mehanizem za stabilnost, v skladu s pravom Unije, zagotavljati skladnost takega memoranduma s temeljnimi pravicami, zajamčenimi z Listino. (Glej točko 67.)